Diari Oficial de la Generalitat Valenciana


Sumari del DOGV 5365, del 11-10-2006 (2006/11742)

DECRET 149/2006, de 6 de octubre, del Consell, de Creació del Consell Assessor d'Investigació en Ciències de la Salut de la Conselleria de Sanitat.
---------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2006/10/06/149/dof/vci/html**

### Dades del document

Número de DOGV
:   5365

Data del DOGV
:   11-10-2006

Secció del DOGV
:   I. DISPOSICIONS GENERALS

Número del document
:   2006/11298


Data del document
:   06-10-2006

Organisme emissor
:   Conselleria de Sanitat

Tipus de document
:   Decret

Descriptors 

:   * investigació mèdica
    * legislació

DECRET 149/2006, de 6 de octubre, del Consell, de Creació del Consell Assessor d'Investigació en Ciències de la Salut de la Conselleria de Sanitat. [2006/11126]  
La investigació en ciències de la salut constituïx el motor fonamental per a impulsar la capacitat de resposta del sistema sanitari davant dels múltiples i continus reptes sorgits a partir de les necessitats dels individus i de la societat en matèria d'atenció sanitària.  
El continu progrés del coneixement científic i tecnològic en l'àmbit de les ciències de la salut fa imprescindible desplegar una política d'investigació capaç de donar resposta a les noves necessitats que planteja la societat en el camp de la salut, integradora dels plantejaments i resultats de les investigacions bàsiques amb les aplicades i que possibilite que els problemes detectats en la pràctica clínica siguen objecte d'investigació i que els resultats de la investigació siguen efectivament transferits a l'àmbit de la pràctica clínica. D'esta manera, l'aprofundiment en coneixements bàsics i l'aplicació d'estos coneixements a través d'estudis clínics repercutixen de manera decisiva en la millora del benestar de la població.  
La investigació en ciències de la salut comprén tant la investigació bàsica com l'aplicada, en àmbits tan diversos com la clínica, l'epidemiologia, la salut pública, el funcionament dels servicis de salut, el desplegament de noves tecnologies o l'àrea sociosanitària, i es desplega, no sols dins del propi sistema sanitari (hospitals, centres de salut i administració sanitària), sinó en àmbits tan diversos com la universitat o per iniciativa d'investigadors ubicats en diferents institucions i organismes.  
La Conselleria de Sanitat és responsable que l'esforç en investigació en ciències de la salut, com a suport de l'avanç científic i del progrés de les noves tecnologies biomèdiques, es produïsca de manera congruent amb els interessos de la societat i siga rellevant per a les necessitats i prioritats sanitàries, i proporcione als ciutadans un accés equitatiu a intervencions i procediments eficaços i segurs.  
En el desplegament d'esta responsabilitat el Decret 26/2005, de 4 de febrer, del Consell, atribuïx a la Direcció General d'Ordenació, Avaluació i Investigació Sanitària les funcions de dinamitzar, potenciar i coordinar l'activitat investigadora en l'àmbit de la Conselleria de Sanitat.  
L'article 44 de la Constitució Espanyola disposa que els poders públics han de promoure la ciència i la investigació científica i tècnica en benefici de l'interés general. L'article 18.15 de la Llei General de Sanitat establix que les Administracions Públiques faran actuacions de foment de la investigació científica en el camp específic dels problemes de salut.  
Per això, i d'acord amb el que disposen els articles 22.e) i 49 bis de la Llei de Govern Valencià, a proposta del conseller de Sanitat i després de la deliberació prèvia del Consell, en la reunió del dia 6 de octubre de 2006,  
DECRETE  
Article 1. Constitució i adscripció orgànica  
1. Es constituïx el Consell Assessor d'Investigació en Ciències de la Salut de la Conselleria de Sanitat.  
2. El Consell Assessor d'Investigació en Ciències de la Salut de la Conselleria de Sanitat és un òrgan col·legiat de caràcter permanent, interdisciplinari i consultiu, dependent de la Conselleria de Sanitat, adscrit al conseller de Sanitat.  
3. L'àmbit d'actuació del Consell Assessor d'Investigació en Ciències de la Salut és la Comunitat Valenciana.  
Article 2. Funcions  
El Consell Assessor d'Investigació en Ciències de la Salut de la Conselleria de Sanitat té com a funcions:  
a) Assessorar i orientar la Conselleria de Sanitat en matèria d'investigació en ciències de la salut.  
b) Assessorar sobre les mesures necessàries perquè la investigació científica i la innovació contribuïsquen a millorar, de manera significativa i sostenible, les intervencions i els procediments preventius, diagnòstics, terapèutics i rehabilitadors.  
c) Vetlar per l'observança i el compliment dels drets, la protecció de la salut i la garantia de la seguretat de la societat, els pacients i els professionals involucrats en l'activitat d'investigació.  
d) Analitzar i avaluar el desplegament de la labor investigadora en ciències de la salut a la Comunitat Valenciana.  
e) Estudiar i proposar línies prioritàries d'investigació en les matèries de la seua competència.  
f) Emetre informes i fer estudis sobre les qüestions d'investigació en ciències de la salut que li siguen consultades o que es consideren interessants per a la sanitat valenciana.  
g) Fomentar la capacitat, qualitat i competitivitat del sistema valencià de la investigació en ciències de la salut, la vertebració racional i la major interrelació entre els distints sectors i institucions.  
h) Contribuir al desplegament conjunt de projectes d'investigació amb altres entitats regionals, nacionals o internacionals.  
i) Potenciar la formació, capacitació i estabilització laboral del personal investigador.  
j) Contribuir a difondre la informació relacionada amb programes d'investigació i els resultats d'estudis i investigacions que es consideren interessants.  
k) Ser òrgan de referència per als comités d'assajos clínics dels departaments de salut de la Comunitat Valenciana.  
l) Altres de relacionades amb la investigació en ciències de la salut que li siguen encomanades.  
Article 3. Composició  
El Consell Assessor d'Investigació en Ciències de la Salut de la Conselleria de Sanitat està compost pel president, els vicepresidents, el secretari i els vocals.  
a) El president del Consell Assessor és el conseller o la consellera de Sanitat.  
b) El vicepresident primer del Consell Assessor és el secretari o la secretària autonòmic de Sanitat.  
c) El vicepresident segon del Consell Assessor és el subsecretari o subsecretària de la Conselleria de Sanitat.  
d) El secretari del Consell Assessor és el director o la directora general d'Ordenació, Avaluació i Investigació Sanitària.  
e) La secretaria tècnica correspon al cap o la cap de l'Oficina d'Investigació Sanitària.  
f) Els vocals, designats pel president del Consell Assessor d'Investigació en Ciències de la Salut de la Conselleria de Sanitat, són:  
1. Vocals permanents: un representant de la Subsecretaria de la Conselleria de Sanitat, amb rang de director general, i dos representants de l'Agència Valenciana de la Salut, amb rang de director general, un d'ells de la direcció general que exercisca les competències de gestió d'assajos clínics.  
2. Un representant de la Conselleria d'Empresa, Universitat i Ciència, a proposta del conseller o consellera d'Empresa, Universitat i Ciència.  
3. Tres representants de les universitats de la Comunitat Valenciana, proposats pels rectors.  
4. Dos vocals en representació dels col·legis oficials de professions sanitàries.  
5. Un representant de l'Alt Consell Consultiu en Investigació, Desplegament e Innovació de la Presidència de la Generalitat, a proposta del president d'esta institució.  
6. Cinc representants de les fundacions d'investigació dels hospitals i de centres d'investigació dependents de la Conselleria de Sanitat, designats entre els proposats per estos mateixos centres.  
7. Cinc professionals vinculats amb la investigació en ciències de la salut a la Comunitat Valenciana.  
Article 4. El president  
1. El president del Consell Assessor d'Investigació en Ciències de la Salut de la Conselleria de Sanitat exercix les funcions següents:  
a) Representar el consell.  
b) Acordar la convocatòria de les sessions ordinàries i extraordinàries i la fixació de l'orde del dia.  
c) Presidir les sessions i moderar el desplegament dels debats.  
d) Dirimir amb el seu vot els empats.  
e) Assegurar el compliment de la legislació.  
f) Visar les actes i certificacions dels acords del consell.  
g) Exercir totes altres funcions que siguen inherents a la condició de president del consell.  
2. En el cas de vacant, absència, malaltia o una altra causa legal, el president serà substituït per un dels dos vicepresidents i, si no n'hi ha, pel membre del consell de més antiguitat i edat, per este orde, entre els components.  
Article 5. Vocals  
Els vocals que no tinguen la condició de vocal pel càrrec són nomenats per un període de dos anys, renovable.  
El nomenament dels consellers pot revocar-lo lliurement el conseller de Sanitat, excepte en el cas dels vocals que ho són per raó del càrrec que exercixen. Així mateix, els vocals cessen per qualssevol de les causes següents:  
. Renúncia.  
. Que ja no es donen els requisits que hagen determinat la seua designació.  
. Haver cessat en el càrrec que exercisquen en les institucions o organismes d'investigació a què pertanguen.  
. Incapacitat permanent, apreciada pel ple del Consell Assessor, després d'escoltar la persona interessada.  
Article 6. El secretari  
El secretari és el responsable del suport tècnic-administratiu. Té les funcions següents:  
a) Tramitar les convocatòries de sessions del Consell Assessor d'Investigació en Ciències de la Salut de la Conselleria de Sanitat, per orde del president.  
b) Redactar les actes de les sessions i els acords adoptats.  
c) Enviar els informes sol·licitats.  
d) Comunicar les resolucions i la resta de notificacions.  
e) Responsabilitzar-se de l'arxivament, el registre de la documentació i la resta de servicis semblants que siguen necessaris per les funcions pròpies del Consell Assessor d'Investigació en Ciències de la Salut de la Conselleria de Sanitat.  
f) Assistir el president en les seues funcions.  
g) Altres funcions que determine el reglament de règim interior, i les altres d'inherents a la condició de secretari.  
Article 7. Funcionament  
1. El Consell Assessor d'Investigació en Ciències de la Salut de la Conselleria de Sanitat ha d'establir les normes de funcionament intern, ajustades al que disposa el capítol II del títol II, Òrgans col·legiats, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. El Consell Assessor d'Investigació en Ciències de la Salut de la Conselleria de Sanitat es reunix, almenys, una vegada a l'any. Per a constituir-se, és necessària, com a mínim, la presència del president, del secretari i de la meitat dels membres. Així mateix, pot reunir-se en sessió extraordinària per convocatòria del president o a petició d'un terç dels components.  
3. El consell pot acordar la creació de grups de treball per a l'estudi de temes concrets, que tindran la composició i les funcions que es determinen en cada cas. Així mateix, el Consell Assessor pot nomenar consultors o assessors externs que col·laboren, en condició d'experts, en àrees específiques de coneixement. Estos experts actuen en les reunions del Consell Assessor o dels grups de treball amb veu però sense vot.  
4. Els membres del Consell Assessor d'Investigació en Ciències de la Salut de la Conselleria de Sanitat no perceben cap remuneració per exercir esta funció.  
DISPOSICIONS FINALS  
Primera  
El conseller de Sanitat queda facultat per a dictar totes les disposicions que siguen necessàries per al desplegament i l'execució d'este decret.  
Segona  
Este decret vigix des de l'endemà de la publicació en el Diari Oficial de la Generalitat.  
Valencia, 6 de octubre de 2006  
El president de la Generalitat,  
FRANCISCO CAMPS ORTIZ  
El conseller de Sanitat,  
RAFAEL BLASCO CASTANY


Còpia Permalink ELI